Ел-дауылдарға һис бирешмәй, киреһенсә, үҙенең һерелеге менән ғәййәр көстәрҙең асыуына тейеп, үҙенә йәнә-йәнә ябырылырға мәжбүр итеп, шул ғәрәсәттәрҙән тағы ла ҡөҙрәтлерәк була барған, ҡая-таш өҫтөндә үҫкән йөҙйәшәр ҡарағайға оҡшаған ул. Ҡаяһында яңғыҙы торһа ла, иркен ҡоласлы сатыры аҫтында һиллек эҙләп һыйынған әллә күпме йән эйәһен аяуһыҙ ҡояшта ҡорғаҡһыуҙан, күңел биләмәһе сүллеккә әйләнеүҙән һаҡлап килә үҙе! Рухиәтебеҙҙе ҡурсалап баҫҡан һаҡсы ҡарағай образы Башҡортостандың халыҡ яҙыусыһы, Салауат Юлаев исемендәге дәүләт премияһы лауреаты, меңәрләгән китап уҡыусыларҙың яратҡан әҙибе, милләтенең эскерһеҙ һөйөүен яулаған бәхетле ҡәләм оҫтаһы Ноғман Мусинға таман ғына. Йыл әйләнәһенә йәшел ҡалған ғорур нарат ише, Ноғман Сөләймән улы ла һәр саҡ әйткән һүҙҙәренә, уйлаған ниәттәренә, ихлас асылына, үҙе инанған тормош ҡиммәттәренә үтә лә тоғро. Башҡорт әҙәбиәтенең титан-ижадсыһы июлдә үҙенең 90 йәшенә аяҡ баҫа. Ноғман ағайҙың нурлы йортона “Ағиҙел” журналының баш мөхәррире Мөнир Ҡунафин, бүлек хеҙмәткәрҙәре Салауат Әбүзәр һәм Гөлнара Хәлфетдинова мартта уҡ барғайныҡ. Ҡайһы бер әрһеҙҙәрҙең башҡорт әҙәбиәтенә хеҙмәт итеүселәргә бысраҡ ташлап үҙ баһаларын күтәрергә тырышҡан мәле – буталсығыраҡ бер осор ине ул көндәр. Шул ваҡытта олпат ҡарағайҙай яҙыусының тормош фәлсәфәһен тыңлау бәхете йәнгә аңлатып бөткөһөҙ тыныслыҡ бирҙе. Ғәжәп тура һүҙле, ғәҙел булмышлы шәхестең өлөшөнә төшкән һынауҙары етерлек булһа ла, ул ғүмер буйы үҙен лайыҡлы тотҡан. Дәрәжәләр, маҡтаулы исемдәр ҙә уны үтә һуңлап ҡына килеп тапҡан. Быға ла артыҡ иҫе китмәгән. Дауылдарҙан бөгөлөргә бирмәгән көсө – халыҡ һөйөүе, халыҡ ихтирамы. Ул яҡлап үтә лә юллыҡлы булған шул үҙе, иллеләгән китап яҙған, шуларҙың береһе лә китап кәштәләрендә саңланып ятмаған, тиҙ таралып бөткән. Бала саҡтан үҙенә лә, ижадына ла ғашиҡмын Ноғман Мусиндың. Шуға ла, уны күргәс, донъямды онотоп, һоҡланып ҡына ҡарап ултырҙым. Һорауҙарҙы иһә коллегаларым бирҙе. Яҙыусы башта эш бүлмәһен күрһәтеп алды. Ошо ҡабатланмаҫ ижади атмосфера менән һуғарылған ҡотло мөйөшөндә уның байтаҡ әҫәрҙәре яҙылған. Бүлмәһенең яҡты ипкене лә яҙырға, яҙышырға әйҙәп, саҡырып торғандай. Китап шкафының тотош ике кәштәһен үҙенең 12 томы биҙәй. Киләһе рәттәрҙә төрлө йылдарҙа Мәскәүҙә русса, Өфөлә башҡортса баҫылған илленән ашыу китабы теҙелешеп тора. “Китап” нәшриәте сығарған башҡорт яҙыусыларының рус телендәге романдары серияһының теүәл коллекцияһы ла шунда, улар араһында ла үҙенең өс романы бар әле. Әңгәмә башлар алдынан шул зауыҡлы кәштәләргә ҡарап, хайран булып тора бирҙек әле.